Geen Meat World-winkels verloor regte ná herrie | Maroela Media
Meat World het bevestig geen van sy winkels is van hul franchise-regte ontneem nadat 'n storm verlede jaar om die winkelgroep se kop losgebars het weens bewerings van onhigiëniese wanpraktyke in sy winkels nie.
Dit kom nadat Carte Blanche in September verlede jaar 'n insetsel uitgesaai het waarin hy 'n ondersoek gedoen het na bewerings dat sommige van die Meat World-winkels vervaldatums op vleisprodukte verleng en sodoende moontlik bederfde vleis aan kliënte verkoop.
Carte Blanche het beweer sy ondersoek het getoon dat daar by minstens nege van Meat World se 14 winkels nuwe etikette op vleisprodukte aangebring word. Volgens Carte Blanche kon daar in 11 gevalle by vyf verskillende winkels vasgestel word dat die etikette verander is om die vervaldatum op die produk te verleng, in sommige gevalle tot soveel as vier weke.
Carte Blanche het ook gesê hy het van die winkels se vleisprodukte na 'n onafhanklike laboratorium gestuur om getoets te word en beweer die toetsresultate het getoon dat die mikro-organisme- en bakterieëvlakke op die produkte hoër is as die aanbevole spesifikasies vir veilige menslike gebruik.
Meat World het destyds in reaksie op hierdie bewerings gesê 'n grootskaalse ondersoek sal by al 14 van sy winkels gedoen word. Hy het gesê vleisprodukte sal by die nege van die winkels wat deur Carte Blanche uitgelig is van die rakke onttrek word en indien die bewerings ernstig genoeg is, kan sommige van die winkels moontlik hul franchise-regte kwyt wees.
'n Skermskoot uit die insetsel oor Meat World wat deur Carte Blanche uitgesaai is.
Janine Lazarus, 'n woordvoerder vir Meat World, het Maandag aan Maroela Media gesê geen van die winkels se franchise-regte is egter onttrek nie, aangesien al die winkels 'n nuwe voedselveiligheidstelsel, asook doeltreffende voedselveiligheid- en higiëne-praktyke geïmplementeer het.
"Meat World het 'n voedselveiligheidskonsultantmaatskappy aangestel om intensiewe interne oudits vir alle winkels te ontwikkel en te implementeer. Dit sluit 'n volledige ISO 22000-gebaseerde voedselveilligheidstelsel in wat vir elke individuele winkel geskep is. Die maatskappy word op 'n maandelikse basis deur elke winkel gekontrakteer. Maandelikse verslae word vir elke winkel saamgestel wat telkens deur die topbestuur nagegaan word," het Lazarus verduidelik.
Sy het gesê 'n volledige mikrotoetsskedule is ook saamgestel en produkte uit alle Meat World-winkels word maandeliks deur 'n geakkrediteerde laboratorium getoets. "Verskaffer-evaluerings word ook gedoen om te verseker dat slegs topgehalte-produkte in die winkels aangehou word," het sy gesê.
Lazarus het bygevoeg daar is ook skoonmaakprogramme deur geakkrediteerde chemiese skoonmaatskappye geïmplementeer.
Lazarus het nie op 'n vraag van Maroela Media gereageer of Meat World enige regstappe gedoen het na aanleiding van die uitsending van die Carte Blanche-insetsel nie.